GEL พุ่งกระฉูด 19% ลุ้นผลงานครึ่งหลังโตต่อเนื่อง หลังตุน backlog แน่น 2.9 พันลบ.
GEL พุ่งกระฉูด 19% ลุ้นผลงานครึ่งหลังโตต่อเนื่อง หลังตุน backlog แน่น 2.9 พันลบ. ทยอยรับรู้ยาวถึงปีหน้า
GEL พุ่งกระฉูด 19% ลุ้นผลงานครึ่งหลังโตต่อเนื่อง หลังตุน backlog แน่น 2.9 พันลบ. ทยอยรับรู้ยาวถึงปีหน้า
6 ก.ย. 2564

ผู้สื่อข่าวรายงานว่าวันนี้ (6 ก.ย.2564) ราคาหุ้นบริษัท เจนเนอรัล เอนจิเนียริ่ง จำกัด (มหาชน)  หรือ GEL  ณ เวลา 11.06 น. อยู่ที่ระดับ 0.51 บาท เพิ่มขึ้น 0.08 บาท หรือ 18.60% โดยทำจุดสูงสุดที่ 0.51 บาท และทำจุดต่ำสุดที่ 0.43 บาท ด้วยมูลค่าการซื้อขาย 110.78 ล้านบาท

อนึ่งก่อนหน้านี้ นายธิติพงศ์ ตั้งพูนผลวิวัฒน์ ประธานเจ้าหน้าที่บริหาร GEL เปิดเผยว่า ภาพรวมผลการดำเนินงานในงวดไตรมาส 2/2564 มีกำไรสุทธิอยู่ที่ 20.74 ล้านบาท เพิ่มขึ้น 140.15% จากงวดเดียวกันปีก่อนที่มีผลขาดทุนเท่ากับ 51.65 ล้านบาท ขณะที่งวด 6 เดือนแรกของปี 2564 มีกำไรสุทธิอยู่ที่ 0.65 ล้านบาท เพิ่มขึ้น 100% จากงวดเดียวกันปีก่อนมีผลขาดทุนเท่ากับ 102.16 ล้านบาท
ปัจจัยที่สนับสนุนให้กำไรมีทิศทางที่ดีขึ้น เนื่องจากการบริษัทฯ มีกำไรพิเศษ รวมถึงการควบคุมต้นทุนสินค้าที่มีประสิทธิภาพ และระบบการควบคุมงบประมาณที่ดี ส่งผลให้เกิดต้นทุนต่อหน่วยลดลง ขณะที่การปรับปรุงโครงสร้างองค์กรสามารถควบคุมค่าใช้จ่าย และการบริหารให้มีความเหมาะสม และมีประสิทธิภาพมากขึ้น
ประธานเจ้าหน้าที่บริหารกล่าวอีกว่า ภาพรวมการดำเนินธุรกิจในช่วงครึ่งปีหลัง บริษัทฯ ยังคงได้รับผลกระทบจากการระบาดของโควิด-19 จากมาตรการกึ่งล็อกดาวน์ของภาครัฐที่มีคำสั่งให้หยุดการก่อสร้าง ที่ส่งผลกระทบต่อการดำเนินงานของบริษัทฯ
อย่างไรก็ตามคาดการณ์ว่าน่าจะกลับมาฟื้นตัวดีขึ้นในช่วง Q4/2564 เนื่องจากปริมาณงานในมือรอรับรู้รายได้ (backlog) อยู่แล้ว กว่า 2,900 ล้านบาท โดยจะทยอยรับรู้รายได้ถึงปี 2565 ทำให้มั่นใจว่าการดำเนินธุรกิจของบริษัทฯ ในปี 2565 จะสามารถฟื้นเทิร์นอะราวด์ได้อย่างชัดเจน จากปริมาณงานในมือกว่า 2,900 ล้านบาท และโดยเฉพาะเมื่อสถานการณ์ภาพรวมเศรษฐกิจของประเทศไทยกลับเข้าสู่ภาวะปกติ จะทำให้ในส่วนของโครงการภาครัฐ และเอกชนจะกลับมาขยายการลงทุนได้อีกครั้ง